
REFERAT

	Subsemnatul Bucuroiu Constantin, primar al Oraşului Boldeşti-Scăeni, supun spre analiză Consiliului Local Proiectul de hotărâre privind constituirea unui Grup de lucru în vederea identificării aşezărilor informale şi luării acestora în evidenţă la nivelul UAT Boldeşti-Scăeni;
În baza OUG nr. 57/2019 privind Codul administrativ, a Legii nr. 350/2001 privind amenajarea teritoriului și urbanismul, cu modificările și completările ulterioare şi a Normelor metodologice de aplicare a Legii nr. 350/2001 aprobate prin Ordinul nr. 233/2016, cu modificările și completările ulterioare, vă prezint următoarele:
Prin adresa nr. 3746/16.02.2021 Consiliul Județean Prahova solicită identificarea  aşezărilor informale din oraşul Boldeşti-Scăeni.
Prin referatul înregistrat sub nr.4732/2.03.2021, arhitectul șef al orașului solicită inițierea unei hotărâri de consiliu privind constituirea unui grup de lucru în vederea identificării așezărilor informale.
Așezările informale sunt perimetre cu locuințe dezvoltate spontan, pe terenuri care nu au funcțiuni de locuire reglementate urbanistic, situate de obicei la periferia localităților urbane sau rurale, în care locuitorii nu au un drept de deținere legală asupra terenurilor și locuințelor pe care le-au construit și le ocupă. Şi în oraşul Boldeşti-Scăeni există zone cu aşezări informale, în special în partea de nord a oraşului.
Potrivit dispozitiilor art. 271 alin. (2) din Legea nr. 350/2001 privind amenajarea teritoriului și urbanismul, cu modificările și completările ulterioare, “Primarul  în aria sa de competenţă, prin structurile specializate privind amenajarea teritoriului şi urbanismul, control şi disciplină în construcţii, asistenţă socială şi sănătate publică, respectiv poliţia locală, identifică terenurile din cadrul teritoriului administrativ ocupate de aşezări informale, stabileşte limitele acestora prin măsurători efectuate în sistem Stereografic 70 şi transmite documentaţia cadastrală în format electronic consiliului judeţean şi Ministerului Dezvoltării Regionale şi Administraţiei Publice pentru preluarea în Observatorul teritorial naţional.
Potrivit dispoziţiilor art.383  din Normele metodologice de aplicare a Legii nr. 350/2001 aprobate prin Ordinul nr. 233/2016, cu modificările și completările ulterioare, în vederea identificării aşezărilor informale, evaluării situaţiei acestora şi stabilirii măsurilor necesare, în coordonarea primarului, autorităţile administraţiei publice locale organizează grupuri de lucru proprii, aprobate prin hotărâre a consiliului local.
Faţă de cele mai sus prezentate supun aprobării consiliului local constituirea Grupului de lucru în vederea identificării aşezărilor informale şi luării acestora în evidenţă la nivelul UAT Boldeşti-Scăeni, în componenţa din anexă.
În speranţa aprobării vă mulţumesc anticipat!

                                            P R I M A R,
BUCUROIU CONSTANTIN

